作者：李珏
词牌/韵律：击梧桐

paragraphs: 枫叶浓於染。
秋正老、江上征衫寒浅。
又是秦鸿过，霁烟外，写出离愁几点。
年来岁去，朝生暮落，人似吴潮展转。
怕听阳关曲，奈短笛唤起，天涯情远。
双屐行春，扁舟啸晚。
忆昔鸥湖莺苑。
鹤帐梅花屋，霜月后、记把山扉牢掩。
惆怅明朝何处，故人相望，但碧云半敛。
定苏堤、重来时候，芳草如翦。